Árni Páll Árnason

Árni Páll Árnason (f. 23. maí 1966) er íslenskur stjórnmálamaður og viðskiptamaður sem að er sitjandi varaforseti Eftirlitsstofnunar EFTA frá 2022. Árni Páll sat á Alþingi fyrir Samfylkinguna frá 2007 til 2016 fyrir Suðvesturkjördæmi. Á þeim árum var hann Félags- og tryggingarmálaráðherra frá 2009 til 2010 og Efnahags- og viðskiptaráðherra frá 2010 til 2011. Hann var formaður Samfylkingarinnar frá 2013 til 2016.

 Menntun og fyrri störf 
Árni Páll lauk stúdentspróf frá Menntaskólanum við Hamrahlíð 1985 og lögfræðiprófi frá Háskóla Íslands 1991. Hann stundaði nám í Evrópurétti við Collège d’Europe í Brugge í Belgíu 1991-1992, í Evrópurétti við Harvard Law School / European University Institute í Flórens 1999. Árni Páll varð héraðsdómslögmaður 1997.

Hann var ráðgjafi utanríkisráðherra í Evrópumálum 1992-1994, deildarsérfræðingur á viðskiptaskrifstofu utanríkisráðuneytisins 1994 og lögfræðingur varnarmálaskrifstofu 1994-1995. Hann starfaði sem lögmaður með eigin rekstur og ráðgjafi 1998-2007. 

Eftir að stjórnmálaferli Árna Páls lauk starfaði hann sem varaframkvæmdastjóri Uppbyggingasjóðs EES frá 2018 til 2021 og sem varaforseti ESA, Eftirlitsstofnunar EFTA, frá 2022. 

 Stjórnmálaferill 
Árni Páll sat á þingi fyrir Samfylkinguna í Suðvesturkjördæmi frá árinu 2007 til 2016. Árni Páll datt út af þingi í kosningunum árið 2016 þegar Samfylkingin hlaut afhroð með 5,7% atkvæða og aðeins þrjá þingmenn inn.

 Ráðherraferill 
Árni Páll var oft sagður vera nokkuð hægrisinnaður vinstrimaður og lagði hann áherslu á erlendar fjárfestingar og Landsvirkjun í ráðherratíð sinni. Árni Páll gegndi embætti félags- og tryggingamálaráðherra frá 2009 til 2010 og embætti efnahags- og viðskiptaráðherra frá 2010 til 2011. Árni Páll lét af embætti í desember 2011 þegar að ákveðið var að leggja niður ráðuneyti hans.

 Formaður Samfylkingarnar 
Árni Páll var kjörinn formaður Samfylkingarinnar í febrúar 2013, og hafði betur með 62,2% gegn Guðbjarti Hannessyni í kjörinu, sem allir flokksmenn í Samfylkingunni gátu tekið þátt í með netkosningu. Árni Páll leiddi flokkinn í gegnum kosningarnar 2013 þar sem að flokkurinn hlaut 12,9% og missti 16,9% frá kosningunum 2009. Árni Páll sóttist eftir að halda áfram sem formaður Samfylkingarinnar á landsfundi flokksins 2016 en hætti síðan við í maí 2016. Oddný G. Harðardóttir tók við af Árna sem formaður flokksins þann 3. júní 2016. 

Tilvísanir

Flokkur:Félagsmálaráðherrar Íslands
Flokkur:Viðskiptaráðherrar Íslands
Flokkur:Þingmenn Samfylkingarinnar
Flokkur:Formenn Samfylkingarinnar
Flokkur:Íslenskir lögfræðingar
Flokkur:Stúdentar úr Menntaskólanum við Hamrahlíð